Nordenin sijainti Aurichin piirikunnassa. Pienemmässä kuvassa piirikunnan sijainti Ala-Saksin osavaltiossa.
**Norden** on kaupunki Saksan luoteisimmassa osassa. Se kuuluu Ala-Saksin osavaltioon ja historialliseen Norderlandin alueeseen. Nordenin ja sen ympäristön merkittäviä elinkeinoja ovat matkailu ja maatalous.

Maantiede
---------

Norden sijaitsee Pohjois-Saksan alangolla Itä-Friisian luoteisosassa. Se rajautuu lännessä Pohjanmereen. Etäisyys Bremenistä on noin 125 kilometriä luoteeseen ja Hampurista noin 190 kilometriä länteen.

Historia
--------

Nordenin raatihuone
Khaukit ja saksit asuttivat nykyisen Nordenin seutua, kunnes 500-luvulta alkaen alueelle vaelsi lännestä friisejä. Alkoi kehittyä pieniä markkinapaikkoja, joista yksi oli Norden. Ensimmäinen asiakirjamaininta paikkakunnasta on huhtikuulta 1255. Vuonna 1531 Balthasar von Esensin joukot tuhosivat useita rakennuksia, mukaan lukien Andreaksen kirkon. 1600-luvun lopulla urkujenrakentajamestari Arp Schnitger rakensi Ludgerin kirkkoon barokkiurut, jotka tulivat laajalti tunnetuiksi. Vuonna 1744 Fredrik Suuri alisti Itä-Friisian Preussin vallan alle, Norden hyötyi tilanteesta taloudellisesti. Vuoden 1815 jälkeen kaupunki kuului Hannoverin kuningaskuntaan ja vuodesta 1866 jälleen Preussiin. Norden kytkettiin rautatieverkkoon 1883.

Kristalliyönä marraskuussa 1938 kansallissosialistit polttivat Nordenin keskustassa sijainneen synagogan. Toisesta maailmansodasta kaupunki selvisi melko pienin vaurioin. Sodan jälkeen alue kuului brittien valtapiiriin ja sinne tulvi pakolaisia idästä. Demokratia palautettiin ja Itä-Friisiasta tuli osa uutta Ala-Saksin osavaltiota. 1960-luvun lopulla aloitettiin vanhankaupungin saneeraus ja seuraavan vuosikymmenen alussa Nordeniin liitettiin lukuisia ympäristön maalaiskuntia. Nordenia ympäröinyt maalaiskunta Sandbauerschaft oli liitetty kaupunkiin jo 1919.

Nordenin historiallisesti arvokkaaseen rakennuskantaan kuuluu muun muassa kirkko Ludgerikirche, jonka historia alkaa 1200-luvulta. Kirkko sijaitsee keskellä kaupunkia.

Talous ja liikenne
------------------

Suurin osa Nordenin työvoimasta toimii matkailun ja muiden palvelualojen parissa. Nordenin rautatieasema, Bahnhof Norden, sijaitsee noin kuuden kilometrin päässä kahdesta Norddeichin rautatieasemasta. Norddeich sijaitsee aivan Pohjanmeren rannalla.

Viitteet
--------

1. ↑  Der Landkreis Aurich : Gemeindeverzeichnis Stand 30.09.2023 *Landkreis-aurich.de*. Landkreis Aurich. Viitattu 9.1.2024. (saksaksi)
2. ↑  Entfernung von Norden nach\_ *Luftlinie.org*. Viitattu 9.1.2024. (saksaksi)
3. 1 2  Stadtportrait *Norden.de*. Stadt Wittmund. Viitattu 9.1.2024. (saksaksi)
4. ↑  Ludgerikirche *Norden-ludgeri.de*. Stadt Wittmund. Viitattu 9.1.2024. (saksaksi)
5. ↑  Standortprofil der Stadt *Norden.de*. Stadt Norden. Viitattu 9.1.2024. (saksaksi)
6. ↑  Bahnhof *Norden.de*. Stadt Norden. Viitattu 9.1.2024. (saksaksi)

Aiheesta muualla
----------------

* Norden, Ala-Saksi, Saksa — Sunrise, Sunset, and Daylength

CommonsCommons
Wikimedia Commonsissa on kuvia tai muita tiedostoja aiheesta **Norden (Ostfriesland)**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Norden (Ostfriesland)